บลจ.กิมเอ็งฝันโตหมื่นล.
ดึง&#8216;ไววิทย์&#8217;คุมทัพดันธุรกิจแผนออก10กองทุนดึงลูกค้า
20 ม.ค. 2555

ดึง‘ไววิทย์’คุมทัพดันธุรกิจแผนออก10กองทุนดึงลูกค้า
บลจ.กิมเอ็ง จัดทัพใหม่ลุยออกกองทุน 10 กอง หวังเพิ่มสินทรัพย์จาก 348 ล้านบาท แตะหมื่นล้านปีนี้
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) เมย์แบงก์ กิมเอ็ง (ประเทศไทย) เปิดเผยว่า บริษัทได้แต่งตั้งนายไววิทย์ อุทัยเฉลิม มาดำรงตำแหน่งประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) กิมเอ็ง (ประเทศไทย) ตั้งแต่เดือน พ.ย.ที่ผ่านมา พร้อมทีมงานอีก 7 คน ทำให้บริษัทมีความพร้อมในการดำเนินธุรกิจอย่างเต็มที่ในปีนี้
นอกจากนี้ ถือเป็นจังหวะที่ดีในช่วงที่สถาบันการเงินอาจมีภาระในเรื่องของต้นทุนที่เพิ่มขึ้น จากการโอนหนี้ของกองทุนเพื่อการฟื้นฟูและพัฒนาระบบสถาบันการเงิน จึงเชื่อว่ากองทุนตราสารหนี้จะเป็นทางเลือกที่นักลงทุนจะให้ความสนใจ อีกทั้งธนาคารเมย์แบงก์ผู้ถือหุ้นใหญ่มีเครือข่ายในต่างประเทศจะช่วยสนับสนุนการทำธุรกิจของ บลจ. 
ก่อนหน้านี้ นายไววิทย์ดำรงตำแหน่งกรรมการผู้จัดการ บลจ.เคที ซีมิโก้ และเคยอยู่ที่ บลจ.ไอเอ็นจี เป็นต้น
นายไววิทย์ เปิดเผยว่า แผนงานบริษัทในปี 2555 จะเพิ่มกองทุนให้ครอบคลุมทุกตลาดให้มากที่สุด โดยออกกองทุนใหม่ 10 กองทุนในปีนี้ ตั้งเป้าสินทรัพย์แตะ 1 หมื่นล้านบาท จากปัจจุบันมีกองทุนเปิดกิมเอ็งบริหารเงิน (KECASH) ขนาดสินทรัพย์ประมาณ 348 ล้านบาท 
“จุดแข็งของบริษัท คือ มีผู้ถือหุ้นใหญ่ซึ่งมีมาร์เก็ตแชร์ในธุรกิจหลักทรัพย์เป็นอันดับหนึ่งมาตลอด 10 ปี รวมถึงสาขา 44 แห่งทั่วประเทศ และฐานลูกค้าประมาณ 6 หมื่นบัญชี อีกทั้งอยู่ระหว่างรอไลเซนส์ประกอบธุรกิจกองทุนส่วนบุคคล รองรับลูกค้าที่รับความเสี่ยงได้เพิ่มขึ้น โดยกำหนดเงินลงทุน 35 ล้านบาท จากทั่วไปกำหนดขั้นต่ำ 10 ล้านบาท” นายไววิทย์ กล่าว
สำหรับกองทุนที่จะเสนอขายในเดือน ม.ค.นี้เป็นกองทุนหุ้น และออกกองทุนที่ลงทุนในต่างประเทศในเดือน เม.ย. ส่วนกองทุนตราสารหนี้จะออกไตรมาสละ 1 กองทุน รองรับการลดวงเงินคุ้มครองเงินฝากเหลือ 1 ล้านบาท/บัญชีในปีนี้ รวมทั้งออกกองทุนรวมอสังหาริมทรัพย์ประมาณ 24 กองทุน รวมไม่ต่ำกว่า 4,000 ล้านบาท ลงทุนในโรงแรมบนเกาะสมุยและพัทยา รวมถึงอาคารสำนักงานในกรุงเทพฯ